เฝ้าระวังไทยธุรกิจไม่ป่วนบีบปปง.แก้
ธปท.เผยการเฝ้าระวังของคณะทำงานกฎหมายฟอกเงินก่อการร้ายไม่กระทบธุรกรรมการเงิน นำเข้า ส่งออก
16 ก.พ. 2555

ธปท.เผยการเฝ้าระวังของคณะทำงานกฎหมายฟอกเงินก่อการร้ายไม่กระทบธุรกรรมการเงิน นำเข้า ส่งออก
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า กรณีที่คณะทำงานเฉพาะกิจเพื่อดำเนินมาตรการทางการเงินเกี่ยวกับการฟอกเงินต่อต้านการก่อการร้าย (Financial Action Task Force on Money Laundering หรือ FATF) ที่กำหนดประชุมกันช่วงวันที่ 13-17 ก.พ.นี้ ประกาศให้ประเทศที่อยู่ในกลุ่มประเทศถูกขึ้นบัญชี “ต้องเฝ้าระวัง” หรือเกรย์ลิสต์ (Gray List) นั้น ยังไม่กระทบกับการนำเข้าและส่งออกเงิน เพื่อทำธุรกรรมทางการเงินกับต่างประเทศของประเทศไทยแต่อย่างใด
นายเกริก กล่าวว่า การประกาศดังกล่าวยังไม่ใช่การแทรกแซงหรือการขึ้นแบล็กลิสต์กับไทย ที่จะต้องมีมาตรการพิเศษเข้ามาดูแลการนำเข้าและส่งออกเงินในประเทศไทย หรือมีการเตือนห้ามทำธุรกิจ หรือทำธุรกรรมกับประเทศไทย
“ถ้าเป็นการขึ้นแบล็กลิสต์ไทยเราจริงจะยุ่งยากมาก และตอนนี้ถึงแม้จะออกมาเกือบเป็นเกรย์ลิสต์ก็ใกล้จะยุ่งยากแล้ว กรณีนี้ ธปท.ก็กำลังติดตามผลกระทบที่จะเกิดขึ้นจริงอยู่ แต่ในเบื้องต้นนี้ยังไม่มีผลต่อการนำเข้าหรือส่งออกเงิน หรือมีผลกระทบต่อต้นทุนการเงินของไทย แต่อย่างใดเข้าใจว่าทางคณะกรรมการป้องกันและปราบปรามการฟอกเงิน (ปปง.) คงจะต้องออกหน้า” นายเกริก กล่าว